TV2 Nord besøgte tilbage i december 2015 Ove Hansen, bedre kendt som Pedal-Ove, og i forbindelse med oplysningen om, at han lørdag aften døde, er der her mulighed for at se eller gense programmet. Det er et program, der blandt andet tager seerne med til Frederikshavn Maskinsmedie, hvor Ove og sønnen Mads Hansen arbejdede side om side, og hjemme i privaten, hvor man møder Ove Hansens hustru gennem 15 år, Karin Hansen. Ove Hansen fortæller, hvordan musikken hjalp ham igennem mange svære år, ligesom han tydeligt stolt fortæller om sit daglige arbejde og samarbejde med sønnen Mads. - Det er dejligt, at vi hver eneste dag kan sige "vi ses i morgen", fortalte Ove Hansen tilbage i 2015. Han lagde dog heller ikke skjul på, at det trods frifindelsen i en af landets mest omtalte drabssager, så var Frederikshavn en meget lille by at bo i - ligesom flere venner og familiemedlemmer mente, at flere i byen til trods for retssystemets frifindelse mange år senere fortsat mente, at Ove Hansen var skyldig i eks-hustruens død. Ove Hansen selv følte, at politiet i Frederikshavn havde dømt ham skyldig i på forhånd - også før liget af eks-konen, Brita Hansen, bliver fundet i et havnebassin i Frederikshavn. Ove Hansen følte sig med andre ord brændemærket for livet.
Man skal se fremad, for det kan ikke nytte noget, man går og er bitter - det er det, det drejer sig om. Sådan lød det tilbage i 2015, da TV2 Nord besøgte Ove Hansen i forbindelse med optagelser til dokumentarudsendelsen Brændemærket, hvor han, sønnen Mads og hustruen Karin var blandt dem, der dengang stillede sig frem og fortalte om først at være dømt og siden frikendt for drabet på Brita Hansen.